ഡല്ഹിയിലെ അന്തിമ വട്ട ചര്ച്ചയിലും അഞ്ച് ജില്ലകളില് തീരുമാനമായില്ല, ഡിസിസി അദ്ധ്യക്ഷ സ്ഥാനത്തേക്ക് നോമിനികളുമായി നേതാക്കള് ന്യൂഡല്ഹി: സംസ്ഥാനത്തെ ഡിസിസി അദ്ധ്യക്ഷന്മാരെ തിരഞ്ഞെടുക്കാനുളള ചുരുക്കപ്പട്ടികയുമായി ഡല്ഹിയിലെത്തിയ കെപിസിസി പ്രസിഡന്റ് കെ. സുധാകരന് വിവിധ നേതാക്കളുമായി ചര്ച്ച നടത്തുകയാണ്. അഞ്ച് ജില്ലകളിലെ കോണ്ഗ്രസ് അദ്ധ്യക്ഷ സ്ഥാനത്തില് അവസാനവട്ട ചര്ച്ചയിലും തീരുമാനമെടുക്കാന് കഴിഞ്ഞില്ല. തിരുവനന്തപുരം, കൊല്ലം, ആലപ്പുഴ, കോട്ടയം, പാലക്കാട് ജില്ലകളിലാണ് ലിസ്റ്റില് ഒന്നിലധികം പേരുളളതിനാല് തീരുമാനത്തില് എത്താന് കഴിയാത്തത്. ആദ്യം തയ്യാറാക്കി ഹൈക്കമാന്റിന് സമര്പ്പിച്ച പട്ടികയെ കുറിച്ച് വ്യാപകമായി പരാതിയുണ്ടായതോടെ കെ.സുധാകരന്, പ്രതിപക്ഷ നേതാവ് വി.ഡി സതീശനുമായി ആലോചിച്ച് പുതിയ പട്ടിക തയ്യാറാക്കി ഡല്ഹിയില് എത്തി. ഇന്ന് എഐസിസി ജനറല് സെക്രട്ടറി കെ.സി വേണുഗോപാലുമായി സുധാകരന് ചര്ച്ച നടത്തി. വൈകാതെ കേരളത്തിന്റെ ചുമതലയുളള താരിഖ് അന്വറിനെ കാണും. ഈ ചര്ച്ചകളില് ഉണ്ടാകുന്ന തിരുത്തല് വരുത്തിയ ചുരുക്കപട്ടിക രാഹുല് ഗാന്ധിയെയും സോണിയ ഗാന്ധിയെയും കാണിക്കും. പരാതികള് പരിഹരിക്കുന്നതിന് പുതിയ ഭാരവാഹികളെ പ്രഖ്യാപിക്കും മുന്പ് ഉമ്മന്ചാണ്ടിയെയും ചെന്നിത്തലയെയും കണ്ട് താരിഖ് അന്വര് ചര്ച്ച നടത്തും. പ്രായാധിക്യത്തെക്കാള് പ്രവര്ത്തന മികവ് ചൂണ്ടിക്കാട്ടിയുളള പട്ടികയാണ് തന്റേതെന്ന് ഹൈക്കമാന്റിനെ ബോദ്ധ്യപ്പെടുത്താനാണ് കെപിസിസി അദ്ധ്യക്ഷന്റെ ശ്രമം. വിവിധ ജില്ലകളില് അദ്ധ്യക്ഷസ്ഥാനത്തിനായി നോമിനികളുമായി മുതിര്ന്ന നേതാക്കള് രംഗത്തുണ്ട്. തിരുവനന്തപുരത്ത് ജി.എസ് ബാബുവിനായി ശശി തരൂര് രംഗത്തുണ്ട്. ജില്ലയില് നിന്ന് മുന് എംഎല്എ കെ.എസ് ശബരീനാഥന്, മണക്കാട് സുരേഷ് എന്നിവരുടെ പേരുമുണ്ട്. കൊല്ലത്ത് എം.എ നസീറാണ് ഐ ഗ്രൂപ്പ് ഉയര്ത്തിക്കാട്ടുന്നത്. രാജേന്ദ്ര പ്രസാദിന് വേണ്ടി ഉമ്മന്ചാണ്ടിയും കൊടിക്കുന്നില് സുരേഷും രംഗത്തുണ്ട്. ആലപ്പുഴയില് കെ.സി വേണുഗോപാലിന്റെ നോമിനിയായി കെ.പി ശ്രീകുമാര്, ചെന്നിത്തലയുടെ നോമിനിയായി ബാബു പ്രസാദ് എന്നിവരുടെ പേരുകള് ഉയര്ന്നുകേള്ക്കുന്നു. കോട്ടയത്ത് ഉമ്മന്ചാണ്ടിക്കെതിരെ പ്രതിഷേധമുണ്ടായെങ്കിലും എ ഗ്രൂപ്പ് തന്നെയാണ് പ്രസിഡന്റ് സ്ഥാനത്തേക്ക് വരികയെന്ന് ഉറപ്പാണ്. പാലക്കാട് കെ. സുധാകരന്റെയും വി.ഡി സതീശന്റെയും കെ.സി വേണുഗോപാലിന്റെയും നോമിനികളായി നേതാക്കന്മാരുടെ പേരുകള് പറഞ്ഞുകേള്ക്കുന്നുണ്ട്. എ.വി ഗോപിനാഥ്, വി.ടി ബല്റാം, എ.തങ്കപ്പന് എന്നിവരാണത്.